text: Dansk Supermarked  overtager 81 tomme Kiwi-butikker
  08 juni 2017 kl. 07.23
  ​Netto rykker ind i en del af de lukkede Kiwi-butikker. Dansk Supermarked overtager 81 lejemål fra Dagrofa.
  Dansk Supermarked Group overtager 81 lejemål, der tidligere var Kiwi-butikker, fra Dagrofa. Godt halvdelen skal være Netto-butikker, lyder det i en fælles pressemeddelelse fra parterne.
  - Der er tale om en strategisk vigtig aftale for Dansk Supermarked Group, da vi hermed styrker Nettos fundament for succes mange år frem i tiden, siger administrerende direktør i Dansk Supermarked Group Per Bank.
  De øvrige lejemål, som Dansk Supermarked overtager, forventes afsat i markedet til andre dagligvarebutikker eller erhvervsdrivende, lyder det.
  I Syd- og Sønderjylland overlever to af 15 Kiwi-butikker som Spar-supermarkeder. Hvor mange af de resterende 13 tommer butikker, som omdannes til Netto-butikker, er endnu ikke oplyst.
  De to Kiwi, der overlever i Syd- og Sønderjylland ligger i Nørre Bjert ved Kolding og i Starup ved Haderslev. 
  De resterende 13 butikker ligger i Bramming, Brørup, Lunderskov, Jels, Løjt Kirkeby, Haderslev, Vejle, Grindsted, Give, Løsning, Horsens, Østbirk og Stensballe.
  Kiwi har drevet 103 butikker fordelt over hele landet.
  
  